10. การควบคุมภายใน

ในการประชุมคณะกรรมการ บริษัท 2 เอส เมทัล จำกัด (มหาชน) ครั้งที่ 1/2555 เมื่อวันที่ 23
กุมภาพันธ์ พ.ศ. 2555 ซึ่งมีคณะกรรมการตรวจสอบครบทั้งสามท่าน เข้าร่วมประชุมด้วย
คณะกรรมการได้พิจารณาประเมินความเพียงพอของระบบการควบคุมภายในของบริษัท
ตามแบบประเมินความเพียงพอของระบบการควบคุมภายในของคณะกรรมการกำกับหลักทรัพย์และตลาดหลักทรัพย์
ซึ่งสรุปได้ดังนี้

1) องค์กรและสภาพแวดล้อม

บริษัทได้มีการกำหนดโครงสร้างองค์กรอย่างชัดเจน มีการจัดทำข้อกำหนดเกี่ยวกับจริยธรรม
นโยบายและระเบียบวิธีปฏิบัติงานเป็นลายลักษณ์อักษร
และประกาศให้พนักงานทุกคนรับทราบรวมถึงมีการปฐมนิเทศให้กับพนักงานเข้าใหม่
ฝ่ายบริหารมีการกำหนดเป้าหมายการดำเนินธุรกิจอย่างชัดเจนและวัดผลได้เป็นแนวทางปฏิบัติให้แก่องค์กร
โดยใช้ข้อมูลในอดีตมาทบทวนเพื่อกำหนดเป้าหมายในการดำเนินงานในปีถัดไป

2) การบริหารความเสี่ยง

บริษัทมีการประเมินและวิเคราะห์ ทั้งปัจจัยความเสี่ยงที่มาจากภายนอกและภายใน
ซึ่งอาจมีผลกระทบต่อการดำเนินธุรกิจของบริษัทอย่างมีนัยสำคัญ
มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
รวมทั้งมาตรการในการลดความเสี่ยงเหล่านั้น
โดยจะแจ้งให้แผนกที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้ แต่ละหน่วยงาน จะมีการรายงานผลการดำเนินงานประจำเดือน
เพื่อประโยชน์ในการติดตาม ควบคุมการดำเนินงานและวิเคราะห์ / ประเมินปัจจัยเสี่ยงที่เกิดขึ้น

3) การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
มีการแบ่งแยกหน้าที่เพื่อเป็นการตรวจสอบซึ่งกันและกัน
มีมาตรการที่รัดกุมในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าว การพิจารณาอนุมัติธุรกรรมนั้น ได้คำนึงถึงประโยชน์

สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก ดังนั้น
ในการอนุมัติรายการจะต้องได้รับอนุมัติโดยกรรมการที่ไม่มีส่วนได้เสียต่อการทำรายการนั้นๆ
และมีความเห็นจากกรรมการตรวจสอบ ตามกฎข้อบังคับของตลาดหลักทรัพย์แห่งประเทศไทย

4) ระบบสารสนเทศและการสื่อสารข้อมูล

บริษัทได้จัดการประชุมคณะกรรมการตามที่กฎหมายกำหนดไว้
โดยจัดส่งหนังสือนัดประชุมพร้อมเอกสารประกอบการประชุมให้กับกรรมการบริษัททุกครั้งที่มีการประชุม
เพื่อเป็นการให้ข้อมูลที่จำเป็นและเพียงพอแก่คณะกรรมการในการใช้ประกอบการตัดสินใจ
โดยจัดส่งล่วงหน้าก่อนวันประชุม

บริษัทมีการจัดเก็บเอกสารประกอบการบันทึกบัญชีและบัญชีต่าง ๆ ไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป
เพื่อรายงานให้ฝ่ายบริหารและคณะกรรมการได้รับทราบและสามารถตัดสินใจได้ถูกต้อง
โดยเฉพาะข้อมูลทางบัญชีและการเงิน

  5) ระบบการติดตาม

บริษัทมีการกำหนดเป้าหมายการดำเนินธุรกิจที่ชัดเจน ฝ่ายบริหารมีการประชุมกับหน่วยงานต่างๆ
ทุกเดือน เพื่อติดตามผลการปฏิบัติงานและเปรียบเทียบกับเป้าหมายที่กำหนดไว้ในรูปของ KQI (Key
Quality Indicators) ในกรณีที่ยังไม่สามารถบรรลุเป้าหมายที่วางไว้ จะมีการจัดกลุ่มทำ QC
Story เพื่อปรับปรุงงานนั้นๆ และมีการตรวจวินิจฉัยโดยฝ่ายบริหารอย่างสม่ำเสมอทุกเดือน
และผู้ตรวจสอบภายในได้ดำเนินการตรวจสอบระบบควบคุมภายในอย่างสม่ำเสมอ
ตามแผนงานการตรวจสอบภายในประจำปี
และได้รายงานผลการตรวจสอบแก่คณะกรรมการตรวจสอบรับทราบทุกไตรมาส

คณะกรรมการตรวจสอบและคณะกรรมการบริษัทฯ ได้พิจารณาแล้วเห็นว่าบริษัทฯและบริษัทย่อย
ได้ปฏิบัติตามมาตรฐานการบัญชีที่รับรองทั่วไป
และประกาศของสำนักงานคณะกรรมการกำกับหลักทรัพย์และตลาดหลักทรัพย์
ในการจัดทำรายงานงบการเงินไม่พบข้อบกพร่องที่เป็นสาระสำคัญซึ่งไม่สอดคล้องต่อการปฏิบัติตามหลักการกำกับดูแลกิจการที่ดี
บริษัทฯ และบริษัทย่อย มีระบบการควบคุมภายในที่เหมาะสมเพียงพอกับสภาพธุรกิจ
และสามารถป้องกันทรัพย์สินของบริษัทฯ และบริษัทย่อยจากการที่ผู้บริหารนำไปใช้โดยมิชอบ

นอกจากนี้ผู้สอบบัญชีจากบริษัทสำนักงาน เอ เอ็ม ซี จำกัด
ได้ประเมินประสิทธิภาพระบบการควบคุมภายในและตรวจสอบงบการเงินของบริษัทและบริษัทย่อยแล้ว
ไม่พบข้อบกพร่องของระบบการควบคุมภายในที่จะมีผลกระทบอย่างเป็นสาระสำคัญต่อการแสดงความเห็นต่องบการเงินสำหรับปีสิ้นสุดวันที่
31 ธันวาคม 2554